РЕГЛАМЕНТ (ЕО) № 1392/2007 НА ЕВРОПЕЙСКИЯ ПАРЛАМЕНТ И НА СЪВЕТА
от 13 ноември 2007 година
за изменение на Регламент (ЕО) № 2223/96 на Съвета по отношение на предаването на данни от националните сметки
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
като взеха предвид становището на Европейската централна банка (1),
в съответствие с процедурата, предвидена в член 251 от Договора (2),
като имат предвид, че:
(1)
Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (3) съдържа референтната рамка от общи стандарти, определения, класификации и счетоводни правила за изготвяне на сметките на държавите-членки за статистическите цели на Общността с оглед получаването на съпоставими данни между държавите-членки. Създадената с посочения регламент Европейска система от сметки 1995 е известна като „ESA 95“.
(2)
За провеждането на паричната политика в рамките на Икономическия и паричен съюз (ИПС), за ефективното координиране на икономическите политики и за целите на структурната и макроикономическата политика е необходим подробен набор от съпоставими, относими и своевременни данни за националните сметки.
(3)
В приложение Б към Регламент (ЕО) № 2223/96 се предвижда набор от таблици с данни за националните сметки, които да се предават в определени срокове за целите на Общността. Освен това, в следните регламенти се предвижда предаването на Комисията на редица допълнителни данни: Регламент (ЕО) № 264/2000 на Комисията от 3 февруари 2000 г. относно прилагането на Регламент (ЕО) № 2223/96 на Съвета по отношение на краткосрочната статистика на публичните финанси (4), Регламент (ЕО) № 1221/2002 на Европейския парламент и на Съвета от 10 юни 2002 г. за тримесечните нефинансови сметки за публичната администрация (5), Регламент (ЕО) № 501/2004 на Европейския парламент и на Съвета от 10 март 2004 г. относно тримесечните финансови сметки на сектора на публичната администрация (6), Регламент (ЕО) № 1222/2004 на Съвета от 28 юни 2004 г. относно изготвянето и предаването на данни за тримесечния държавен дълг (7) и Регламент (ЕО) № 1161/2005 на Европейския парламент и на Съвета от 6 юли 2005 г. относно изготвянето на тримесечни нефинансови сметки по институционален сектор (8). Настоящият регламент не обхваща данните, включени в тези регламенти, но заедно всичките таблици и данни, предвидени в шестте регламента, посочени в настоящото съображение, съставляват пълната програма за предаване на данни от националните сметки.
(4)
Програмата за предаване на данни от националните сметки следва да се актуализира, за да се отчетат променящите се потребности на потребителите, новите приоритети в политиките и развитието на нови икономически дейности в Европейския съюз.
(5)
Програмата за предаване на данни от националните сметки следва да отчита основните политически и статистически промени, настъпили в някои държави-членки през референтните периоди на програмата.
(6)
В доклада на Икономическия и финансов комитет от 25 май 2004 г. относно статуса на изискванията за информация в ИПС, одобрен от Съвета на 2 юни 2004 г., се подчертава необходимостта от изменение на програмата за предаване на данни с оглед спазване на изискванията на Плана за действие на ИПС и Лисабонската стратегия.
(7)
Наличието на солидна статистическа основа за структурата на публичните бюджети има решаващо значение за осъществяването на икономическа реформа в съответствие с Лисабонската стратегия и предаването на данни за здравеопазването, образованието и социалната закрила би подпомогнало нейното осъществяване. Предоставянето на такива данни следва да стане задължително след етап на предаване на доброволна основа.
(8)
Доколкото целта на настоящия регламент, а именно създаването на общи статистически стандарти, позволяващи изготвянето на хармонизирани национални данни от сметките, не може да бъде постигната в достатъчна степен от държавите-членки и следователно може да бъде по-добре постигната на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
(9)
Мерките, предвидени в настоящия регламент, са в съответствие със становището на Статистическия програмен комитет (СПК) и на Комитета по парична и финансова статистика и статистика на платежния баланс (КПФССПБ),
ПРИЕХА НАСТОЯЩИЯ РЕГЛАМЕНТ:
Член 1
Член 3, параграф 1 от Регламент (ЕО) № 2223/96 се заменя със следния текст:
„1. Държавите-членки предават на Комисията (Евростат) сметките и таблиците, посочени в приложение Б, в определените за всяка таблица срокове, съгласно дерогациите, предвидени в него.“
Член 2
Приложение Б към Регламент (ЕО) № 2223/96 се заменя с текста на приложението към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 13 ноември 2007 година.